[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 28.8.2006

KOM(2006) 467 endelig

2004/0153 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets afgørelse om et handlingsprogram for livslang læring

2004/0153 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets afgørelse om et handlingsprogram for livslang læring

1. SAGSFORLØB

Forslag sendt til Europa-Parlamentet og Rådet (dok. KOM(2004) 474 endelig): | 14. juli 2004 |

Udtalelse afgivet af Det Europæiske Økonomiske og Sociale Udvalg: | 10. februar 2005 |

Udtalelse afgivet af Regionsudvalget: | 23. februar 2005 |

Udtalelse afgivet under Europa-Parlamentets førstebehandling: | 25. oktober 2005 |

Kommissionens ændrede forslag (dokument KOM(2006) 236 endelig) vedtaget: | 24. maj 2006 |

Politisk enighed i Rådet opnået: | 27. juni 2006 |

Fælles holdning vedtaget: | 24. juli 2006 |

2. FORMÅLET MED KOMMISSIONENS FORSLAG

2.1. Formålet med forslaget, der har EF-traktatens artikel 149 og 150 som retsgrundlag, er at etablere et nyt integreret program for livslang læring for perioden 2007-2013 som erstatning for de eksisterende programmer Socrates, Leonardo da Vinci, eLearning og de beslægtede programmer, der udløber ved udgangen af 2006.

2.2. Programmet for livslang læring kommer til at omfatte fire særprogrammer: Comenius vedrørende almene uddannelsesaktiviteter for skoler til og med gymnasieniveau, Erasmus vedrørende almene uddannelsesaktiviteter og erhvervsuddannelsesaktiviteter på videregående niveau, Leonardo da Vinci vedrørende alle andre aspekter af erhvervsuddannelse og Grundtvig vedrørende voksenuddannelse. Desuden omfatter forslaget et "tværgående" program bestående af fire nøgleaktiviteter med følgende formål: at dække de ovenfor beskrevne politikområder; særskilt at tilgodese sproglæring og ikt-relaterede aktiviteter, hvor disse falder uden for de specifikke programmer; at sikre mere omfattende formidlingsaktivitet; og at støtte aktioner vedrørende europæisk integration og europæiske uddannelsesinstitutioner og –organisationer gennem et Jean Monnet-program.

2.3. Forslaget tager hensyn til de vigtige behov for modernisering og tilpasning af medlemsstaternes uddannelsessystemer, især set i lyset af de strategiske Lissabon-mål, og forslaget skaber en direkte europæisk merværdi for de borgere, der deltager i mobilitets- og samarbejdsaktiviteterne.

3. BEMÆRKNINGER TIL DEN FÆLLES HOLDNING

3.1 Rådet vedtog enstemmigt den fælles holdning den 24. juli 2006. Kommissionen kan godkende teksten, som den anser for at være et passende kompromis, der i meget stort omfang er baseret på Kommissionens ændrede forslag.

3.2 I forhold til Kommissionens ændrede forslag er der foretaget to indholdsmæssige ændringer i den fælles holdning – med Parlamentets forudgående samtykke:

a) Kommissionens oprindelige forslag, for så vidt angår administration af de multilaterale projekter i underprogrammerne under Comenius, Erasmus, Leonardo da Vinci og Grundtvig, er genindsat

b) Det Internationale Center for Europæisk Uddannelse er tilføjet listen over institutioner, der kan komme i betragtning til driftstilskud uden at skulle offentliggøre en indkaldelse af forslag.

Ved den første ændring genindsættes teksten fra Kommissionens oprindelige forslag, hvilket ikke kræver yderligere bemærkninger. Med hensyn til den anden ændring erklærede Kommissionen under debatten på plenarmødet i Parlamentet, at den ikke ville modsætte sig en evt. enighed mellem Parlamentet og Rådet om de institutioner, der skal udpeges i henhold til afgørelsens artikel 37. Kommissionen accepterer derfor, at Det Internationale Center for Europæisk Uddannelse tilføjes listen.

3.3 Kommissionen tager til efterretning, at den finansielle ramme på 6,2 mia. EUR i 2004-priser, der nævnes i den fælles holdning (artikel 14), er på 6,97 mia. EUR i løbende priser.

4. KONKLUSION

4.1 Kommissionen kan acceptere den fælles holdning, som Rådet vedtog enstemmigt den 24. juli 2006. Kommissionen tager til efterretning, at formanden for Kultur- og Uddannelsesudvalget i Europa-Parlamentet i et brev til Rådets formandskab har angivet, at han, såfremt den fælles beholdning blev vedtaget som sådan, ville henstille til udvalget at godkende den fælles holdning under andenbehandlingen. Kommissionen kan derfor støtte den fælles holdning, som afspejler den enighed, der er opnået mellem de tre institutioner.